Smrt Jugoslavije
Smrt Jugoslavije  (engl. The Death of Yugoslavia) je britanska dokumentarna televizijska serija napravljena u produkciji BBC-a i premijerno prikazana 1995. godine. Za temu je imala raspad Jugoslavije te njime uzrokovane ratove koji u vrijeme produkcije nisu bili dovršeni. Njena je specifičnost prije svega toga što su autori, osim nekih prvi puta korištenih snimaka vezanih uz te događaje, koristili i veliki broj intervjua sa najvažnijim političarima, vojskovođama i drugim akterima sukoba, kao što su Slobodan Milošević, Radovan Karadžić, Franjo Tuđman i Alija Izetbegović. Upravo su ti intervjui bili, između ostalog, korišteni kao  dokaz od strane Međunarodnog suda za ratne zločine počinjene na području bivše Jugoslavije. Svi transkripti mnogobrojnih vrijednih intervjua napravljenih sa sudionicima pohranjeni su u Liddell Hart Centre for Military Archives at King's College, Sveučilišta u Londonu.

Originalno se sastojala od četiri epizode, da bi kasnije bile snimljene još dvije, koje prikazuju završnu fazu rata i Daytonski mirovni proces. 

Godine 1996. je Smrt Jugoslavije dobila nagrada BAFTA za najbolju dokumentarnu TV-seriju. Poslije je na temelju nje izdana knjiga koja se u Zapadnom svijetu često navodi kao najpopularniji izvor podataka o raspadu Jugoslavije. 

Usprkos pohvala, Smrt Jugoslavije je dobila i kritike. Tokom suđenja Slobodanu Miloševiću na Međunarodnom sudu za ratne zločine, sudac Bonomy nazvao je dio komentara "tendencioznima". Dio kritičara je autorima zamjerao to što su, na primjer, izjave nekih sudionika u TV-seriji pogrešno titlovali na engleski jezik kako bi ih učinili "zlokobnijim", a brojni događaji i ličnosti su jednostavno ignorirane. Posljednji jugoslavenski premijer Ante Marković se tako uopće ne pojavljuje u seriji, a autori su kasnije to obrazložili time "da im nije zanimljiv"; cjelokupnom bošnjačko-hrvatskom sukobu je u seriji posvećena isključivo jedna rečenica.

Na prostoru bivše Jugoslavije je prvi put bila prikazana u jesen 1995. godine na programu Hrvatske radiotelevizije, iako su tadašnje hrvatske vlasti autore javno optužile za "neobjektivnost" i "neutemeljene" kritike politike Franje Tuđmana.

Epizode

Serijal je kasnije "prekrojen" i objavljen u tri dijela:
 Dolazak Miloševića (engl. "Enter Milošević")
 Hrvati uzvraćaju udarac (engl. "The Croats Strike Back")
 Borba za Bosnu (engl. "The Struggle for Bosnia")

U jednom drugom re-izdanju cijeli dokumetarac je prikazan u samo jednom dijelu.

Vidi još

Dva sata od Londona
Bosna!

Izvori

Eksterni linkovi

Dokumentarne TV-serije
Authority control 2